(Bilde: TT)

Av Svein-Erik Edvartsen, dommerekspert hos NordicBet

Trygve Kjensli skal dømme den første meget viktige kvalifiseringskampen til Eliteserien 2020 mellom Start og Lillestrøm. Årsaken? De andre dommerne skal på fest. Parodien vil ingen ende ta.

Det er bare å begynne å synge på en god gammel låt fra Alf Prøysen først som sist:

«For i bakvendtland, der kan alt gå an, der er de like tøysete og rare alle mann».

For hvordan er dette oppsettet mulig?

Øynene ble virkelig åpnet internt i dommerfamilien da dette oppsettet ble kjent i går ettermiddag. Selv trodde jeg det var fleip da en dommer tekstet meg, men før jeg rakk å svare dommerkollegaen tikket det inn flere meldinger med oppsettet.

Det var faktisk sant!

Først: Trygve Kjensli er en meget fin fyr. Jeg har kjent han i mange år og han har tidligere vært fjerdedommer for meg både nasjonalt – og internasjonalt. Han har alltid vært en god kollega, men de sportslige prestasjonene over tid har dessverre vært for svake.

Jeg har aldri tvilt på Kjenslis glød og motivasjon for dommergjerningen, og med rett faglig input og coaching hadde vi nok fått sett en prestasjonsutvikling. Dessverre synes ikke jeg vi har vært gode nok på dette de seneste årene.

For en uke siden skrev jeg at Kjensli burde rykke ned på grunn av svake prestasjoner – blant annet på Åråsen som medførte at han fikk karatene av dommersjef Terje Hauge i ettertid.



Tre dager senere sto Kjensli frem i VG og fortalte at han valgte å legge opp.



Jeg har hørt fra innsiden i NFFs dommersystem at Kjensli for lenge siden fikk beskjed fra dommersjef Terje Hauge om at han ikke var med i planene for 2020. Rådet han fikk var at det da var klokt «å legge opp selv».

Terje Hauge er sjef for de norske dommerne (Bilde: TT).

I den sammenheng sitter jeg igjen med følgende spørsmål i forbindelse med Start – Lillestrøm:

I år som i fjor har Eliteserie-dommerne samling på Kiel-fergen som sesongavslutning, og også i år er tidspunktet på denne samlingen svært lite gjennomtenkt. I fjor omtalte VG dommersamlingen i forbindelse med at Døvle ikke kunne delta siden han skulle dømme cupfinalen.

For Start og Lillestrøm mener jeg oppsettet rett og slett er et hån. Det at «en fest før cupfinalen på Kiel-båten» (eller «NFFs evalueringssamling og TDFs årsmøte» om du vil) prioriteres foran en særs viktig kvalifiseringskamp til Eliteserien 2020 er ikke bra.

En ting hadde vært om Kjensli hadde fått opprykkskampen som belønning før han legger opp etter en god sesong, men det er altså ikke tilfellet. Dommerne som skal være med i 2020 skal altså på teambuilding på Kiel-ferga, og derfor passer det at Kjensli som legger opp får kampen.

Om det skulle være noen tvil; det er ingen andre toppkamper i Norge den 7. desember 2019. Lillestrøm og Start hadde fortjent bedre. Hensynet til kampens viktighet burde gått foran «dommerfesten» på Kiel-ferga.

De beste dommerne må dømme de viktigste kampene, og da bør dommerturer planlegges slik at de ikke kolliderer med disse kampdatoene.

Svein-Erik Edvartsen

PS:

Under prisdrysset Fotballfesten 2019 på MAX i går kveld ble det utdelt en rekke priser, men «Årets dommer» ble igjen «uteglemt».



Dette er ikke bra. Prisen har blitt delt ut i en årrekke tidligere og skaper stor motivasjon i dommerfamilien. Både i 2018 og 2019 har ikke prisen blitt delt ut. Det er trist.



Følgende fikk pris under årets fotballfest:

Kniksens hederspris:

Ingrid Hjelmseth, Stabæk

Bjarne Berntsen, Viking

Årets spiller Toppserien:

Sherida Spitse, Vålerenga

Årets spiller Eliteserien:

Håkon Evjen, Bodø/Glimt

Årets unge spiller Toppserien:

Julie Blakstad, Fart

Årets unge spiller Eliteserien:

Håkon Evjen, Bodø/Glimt

Årets mål i Eliteserien:

Ola Brynhildsen, Stabæk

Årets mål Toppserien:

Karina Sævik, Kolbotn

Årets trener Toppserien:

Hege Riise, LSK Kvinner

Årets trener Eliteserien:

Kjetil Knutsen, Bodø/Glimt

Årets toppscorer:

Torgeir Børven, Odd

Årets toppscorer Toppserien:

Kennya Cordner, Sandviken

Årets supporterhistorie Toppserien:

Klanen

Årets spillerforbilde Eliteserien:

Ohi Omoijuanfo, Molde

Årets gjennombrudd i OBOS-ligaen:

Anton Kralj, Sandefjord

Årets spillerforbilde Toppserien:

Ingrid Hjelmseth, Stabæk

Årets spiller 1. divisjon kvinner:

Celine Nergård, Fløya

Årets supporterhistorie Eliteserien:

Enga Tifo

Årets klubb Toppserien:

Sandviken

Årets klubb Eliteserien:

Sarpsborg 08

Årets klubb OBOS-ligaen:

Kongsvinger

Gratulerer til alle vinnerne!

Tagger

Kommentarer

Relaterte Artikler